พระราชกฤษฎีกากำหนดประเภท อัตรา และเงื่อนไขในการหักค่าชดเชยรายจ่ายท่เป็นทุนเกี่ยวกับภาษีเงินได้ปิโตรเลียม พ.ศ. 2516
พระราชกฤษฎีกา
กำหนดประเภท
อัตรา และเงื่อนไขในการหักค่าชดเชย
รายจ่ายที่เป็นทุนเกี่ยวกับภาษีเงินได้ปิโตรเลียม
พ.ศ. ๒๕๑๖
 

ภูมิพลอดุลยเดช
ป.ร.
ให้ไว้ ณ
วันที่ ๒๘ พฤศจิกายน พ.ศ. ๒๕๑๖
เป็นปีที่
๒๘ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแก้ไขเพิ่มเติมประกาศของคณะปฏิวัติ
ฉบับที่ ๙๕ ลงวันที่ ๒๙ กุมภาพันธ์ พ.ศ. ๒๕๑๕

อาศัยอำนาจตามความในมาตรา ๑๖
แห่งธรรมนูญการปกครองราชอาณาจักรพุทธศักราช ๒๕๑๕ และมาตรา ๒๖ (๗)
แห่งพระราชบัญญัติภาษีเงินได้ปิโตรเลียม พ.ศ. ๒๕๑๔ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกากำหนดประเภท
อัตราและเงื่อนไขในการหักค่าชดเชยรายจ่ายที่เป็นทุนเกี่ยวกับภาษีเงินได้ปิโตรเลียม
พ.ศ. ๒๕๑๖

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยกเลิกความใน (๖) ของข้อ ๒ แห่งประกาศของคณะปฏิวัติ ฉบับที่ ๙๕ ลงวันที่
๒๙ กุมภาพันธ์ พ.ศ. ๒๕๑๕ และให้ใช้ความต่อไปนี้แทน
(๖) รายจ่ายที่เป็นทุนอย่างอื่นซึ่งมิใช่ (๑) (๒) (๓) (๔)
และ (๕) และซึ่งมิใช่เป็นรายจ่ายที่เป็นทุนเพื่อการได้มาซึ่งที่ดิน
(ก) รายจ่ายที่เป็นทุนที่จ่ายไปเพื่อให้ได้มา ร้อยละ
๒๐
ซึ่งทรัพย์สินที่มีรูปร่าง
(ข) รายจ่ายที่เป็นทุนนอกจากตาม (ก)  ร้อยละ
๒๐
เฉพาะที่จ่ายไป สำหรับแปลงสำรวจ
ที่กรมทรัพยากรธรณีกำหนดว่า 
เป็นแปลงสำรวจในทะเลที่มีน้ำลึกเกิน
สองร้อยเมตร ตามกฎหมายว่าด้วยปิโตรเลียม
(ค) รายจ่ายที่เป็นทุนนอกจากตาม  ร้อยละ
๑๐
(ก) และ (ข) 

มาตรา ๔
ให้ยกเลิกความใน (๓) ของข้อ ๓ แห่งประกาศของคณะปฏิวัติ ฉบับที่ ๙๕ ลงวันที่
๒๙ กุมภาพันธ์ พ.ศ. ๒๕๑๕ และให้ใช้ความต่อไปนี้แทน
(๓) ในกรณีที่มีการโอนกิจการปิโตรเลียม
ให้บริษัทผู้รับโอนถือเอามูลค่าต้นทุนสุทธิของบริษัทผู้โอนมาหักค่าชดเชยได้เสมือนหนึ่งว่ามิได้มีการโอนกิจการปิโตรเลียม
แต่ทั้งนี้
(ก)
ถ้าค่าตอบแทนที่บริษัทผู้รับโอนจ่ายแก่บริษัทผู้โอนต่ำกว่ามูลค่าต้นทุนสุทธิของบริษัทผู้โอน
ให้บริษัทผู้รับโอนถือเอามูลค่าต้นทุนสุทธิมาหักได้เพียงเท่าค่าตอบแทนที่จ่ายไป ถ้ามีรายจ่ายที่เป็นทุนหลายรายการ
ให้เฉลี่ยค่าตอบแทนนั้นตามส่วนของมูลค่าต้นทุนสุทธิของรายจ่ายที่เป็นทุนแต่ละรายการ
(ข) ถ้าค่าตอบแทนที่บริษัทผู้รับโอนจ่ายแก่บริษัทผู้โอนสูงกว่าผลบวกของมูลค่าต้นทุนสุทธิกับผลขาดทุนประจำปีคงเหลือของบริษัทผู้โอน
ให้บริษัทผู้รับโอนนำส่วนเกินมาหักได้โดยถือว่าส่วนเกินนั้นเป็นรายจ่ายที่เป็นทุนอย่างอื่นตามข้อ
๒ (๖) (ค) 
ความใน (ก) และ (ข)
ไม่ใช้บังคับแก่กรณีที่เป็นการโอนสัมปทานตามมาตรา ๔๘ แห่งพระราชบัญญัติปิโตรเลียม
พ.ศ. ๒๕๑๔


ผู้รับสนองพระบรมราชโองการ
สัญญา ธรรมศักดิ์
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากรัฐบาลได้พิจารณาเห็นสมควรแก้ไขเพิ่มเติมประกาศของคณะปฏิวัติ
ฉบับที่ ๙๕ ลงวันที่ ๒๙ กุมภาพันธ์ พ.ศ. ๒๕๑๕ ว่าด้วยการกำหนดประเภท อัตรา
และเงื่อนไขในการหักค่าชดเชยรายจ่ายที่เป็นทุนเกี่ยวกับภาษีเงินได้ปิโตรเลียม
โดยเพิ่มอัตราการหักค่าชดเชยรายจ่ายที่เป็นทุนเฉพาะที่จ่ายไปสำหรับแปลงสำรวจที่กรมทรัพยากรธรณีกำหนดว่าเป็นแปลงสำรวจในทะเลที่มีน้ำลึกเกินสองร้อยเมตรเพื่อส่งเสริมให้ผู้รับสัมปทานรีบสำรวจปิโตรเลียม
และมิให้นำวิธีการบางอย่างในการหักค่าชดเชยมาใช้บังคับแก่การโอนสัมปทานที่ไม่ต้องขอรับอนุญาต จึงจำเป็นต้องตราพระราชกฤษฎีกาฉบับนี้ขึ้น




























อรญา/ปรับปรุง
๑๘ มิถุนายน ๒๕๖๒

[๑]
ราชกิจจานุเบกษา เล่ม ๙๐/ตอนที่ ๑๕๗/หน้า ๕๘๖/๔ ธันวาคม
๒๕๑๖